મારૂ કામ તો પત્રકારત્વનું છે, અનેક વખત મેં ભાજપ અને હરેનની વિરૂધ્ધ પણ લખ્યુ હતું. હરેન મારા કામને સમજતો હતો, ક્યારેક તે નારાજ થતો પણ પછી પોતાને સમજાવી લેતો હતો. મારા જેવા પત્રકારના જીવનમાં માઠા દિવસો બહુ આવતા હોય છે. હરેન મારા તમામ માઠા દિવસોમાં મારી પડખે હતો. અમારો સંબંધ એકબીજાને તુકારે વાત કરવાનો હતો. હું તમારી સાથે એટલા માટે ઉભો હતો કે મારે મારી મિત્રતાનું ઋણ અદા કરવાનું હતું. આપણે હરેનને ન્યાય મળે તે માટે પ્રયત્ન કરતા હતા. આપણો ઈરાદો નરેન્દ્ર મોદી અને અમિત શાહ સામે બદલો લેવાનો ન્હોતો, જેણે હરેનની હત્યા કરી તે પકડાય અને તેને સજા થાય તેવી જ ઈચ્છા હતી. આપણને અને કોઈ પણ અજાણ્યા માણસને સમજાય તેવુ હતું કે હરેનની હત્યા કરાવવાથી કોને ફાયદો થવાનો હતો, પણ આપણી પાસે કોઈ આધાર ન્હોતો. અનેક વખત આપણે થાકી અને હારી પણ ગયા..